பேட்ரோனைட்டு

பேட்ரோனைட்டு (Patrónite) என்பது  VS4 என்ற மூலக்கூற்று வாய்ப்பாட்டால் விவரிக்கப்படும் ஒரு கனிமமாகும். வனேடியத்தின் சல்பைடு கனிமமான இது பொதுவாக V4+(S22−)2 என்ற அயனிகளின் சேர்க்கையாக விவரிக்கப்படுகிறது. கட்டமைப்பு ரீதியாக இக்கனிமம் வனேடியம் மையங்களுக்கு இடையே மாற்று பிணைப்பு மற்றும் பிணைப்பு இல்லாத தொடர்புகளைக் கொண்ட ஒரு "நேரியல்-சங்கிலி" சேர்மமாகும். வனேடியம் எண்முக-ஒருங்கிணைப்பால் பிணைக்கப்பட்டுள்ளது. இது இந்த உலோகத்திற்கான ஒரு அசாதாரண வடிவவியலாகும்.

பேட்ரோனைட்டு கனிமம் முதன்முதலில் 1906 ஆம் ஆண்டில் பெரு நாட்டின் செரோ டி பாசுகோ மண்டலத்தில் இயூனின் நகருக்கு அருகே உள்ள மினாசு ராக்ரா வனேடியம் சுரங்கத்தில் கண்டுபிடிக்கப்பட்டது. பெருவியன் நாட்டின் உலோகவியலாளரான ஆண்டெனார் ரிசோ பேட்ரன் (1866-1948) நினைவாக கனிமத்திற்கு  பேட்ரோனைட்டு என்று பெயரிடப்பட்டது. இந்த கனிமப் படிவுகளை இவரே கண்டுபிடித்தார்.  பெருவில் காணப்பட்ட நிலக்கீல் எண்ணெய் படிவுகளின் பிளவுகளில் அசுபால்ட்டு என்ற பாறை எண்ணெயின் வழிப்பெறுதி போல பேட்ரோனைட்டு கண்டுபிடிக்கப்பட்டது. இதனுடன் தொடர்புடைய தாதுக்களாக கந்தகம், பிராவோயிட்டு, பைரைட்டு, மினாசுராக்ரைட்டு, இசுடான்லைட்டு, தவோர்னிகைட்டு, குவார்ட்சு மற்றும் வனேடியத்தைக் கொண்டுள்ள பழுப்பு நிலக்கரி  ஆகியவை அறியப்படுகின்றன. உருசியாவின் யூரல் மலைத்தொடரின் துருவப்பகுதியிலுள்ள  பைகோய் மலைத்தொடரில் பாயும் மத்திய சிலோவா-யாக்கா நதியின்  யுசுகினைட்டு பள்ளத்தாக்கு மற்றும் நமீபியாவில் உள்ள சுமேப் சுரங்கத்தில் இருந்தும் பேட்ரோனைட்டு கிடைக்கிறது.

மேற்கோள்கள் 

வனேடியம் கனிமங்கள்
சல்பைடு கனிமங்கள்
ஒற்றைச்சரிவச்சுக் கனிமங்கள்
டைசல்பைடுகள்